আদর্শবাদী শিক্ষাবিদ হিসাবে সুপরিচিত পুষ্পময়ী বসুর জন্ম শিক্ষিত মধ্যবিত্ত পরিবারে। পিতা হরিচরণ বসু ছিলেন ময়মনসিংহের মুক্তাগাছা জমিদারবাড়ির নায়েব, তিনি শিক্ষানুরাগী হিসাবে সন্তানদের লেখাপড়া শেখানোয় খুব আগ্রহী ছিলেন। পুষ্পময়ীরা চার বোন ও এক ভাই। তিনি সর্বকনিষ্ঠ। তাঁর সেজদি সেই সময়ে বিদ্যাময়ী স্কুল থেকে বৃত্তি নিয়ে প্রবেশিকা পরীক্ষায় জেলার মধ্যে প্রথম স্থান অধিকার করেন। অল্প বয়সে বিবাহের ফলে তাঁর পড়া বন্ধ হয়ে যায়। সেজদিরই মেয়ে প্রখ্যাত চিত্রশিল্পী করুণা সাহা। পুষ্পময়ী বসুর ভাই যাদবপুর বিশ্ববিদ্যালয়ে এঞ্জিনিয়ারিং স্কুলের ছাত্র ছিলেন, কিন্তু শিক্ষারত অবস্থাতেই অসুস্থ হয়ে মারা যান।